钦定古今图书集成/明伦汇编/闺媛典/第094卷 > 杨文瓒妻张氏〈沈氏陆氏朱氏附〉
## 钦定古今图书集成/明伦汇编/闺媛典/第094卷 > 杨文瓒妻张氏〈沈氏陆氏朱氏附〉

按《明外史列女传》：张氏，钱塘人，适鄞县举人杨文瓒。
国变后，文瓒与兄文琦友华夏、屠献宸俱坐死。张纫
箴联其首，棺殓毕，即衣盛服，题绝命诗，遍拜族戚，吞
脑子不死，以佩带自缢而卒。文琦妻沈氏，亦自缢。夏
继妻陆氏，结帨于梁，引颈就缢，身肥重，帨绝堕地。时
炎暑流汗沾衣，乃坐而摇扇，谓其人曰：“余且一凉。”既
复取帨，结之而尽。有司闻杨华三妇之缢，遣丐妇四
人至献宸家，防其妻朱氏甚严。朱不得间，阳为欢笑
以接之，且时时诮三妇之徒自苦也。数日防者稍懈，
因谓之曰：“我将一浴，汝侪可暂屏？”丐妇听之，遂阖户
自尽。时称甬上四烈妇。